Saksan liittokansleri Angela Merkel kuvattuna lähtiessään Kreikan kriisiä koskevasta istunnosta parlamentissa Berliinissä 1. heinäkuuta 2015. Ekonomistien mukaan myös Kreikan talous tarvitsee nyt tilaa toipua: kestämätöntä velkataakkaa on vähennettävä samaan aikaan Kreikan kipeästi tarvitsemien uudistusten toteuttamisen kanssa.

Saksan liittokansleri Angela Merkel kuvattuna lähtiessään Kreikan kriisiä koskevasta istunnosta parlamentissa Berliinissä 1. heinäkuuta 2015. Ekonomistien mukaan myös Kreikan talous tarvitsee nyt tilaa toipua: kestämätöntä velkataakkaa on vähennettävä samaan aikaan Kreikan kipeästi tarvitsemien uudistusten toteuttamisen kanssa. Odd Andersen / AFP

Viisi vaikutusvaltaista ekonomistia vetoaa Saksan liittokansleri Angela Merkeliin Kreikan tilannetta käsittelevässä avoimessa kirjeessään. Allekirjoittajiin kuuluvat muun muassa viime vuonna maailmanmaineeseen noussut ranskalaisekonomisti Thomas Piketty ja Saksan valtiovarainministeriön kakkosmiehenä toiminut Heiner Flassbeck.

Viisi maailman kärkiekonomistia tuomitsee Kreikalta vaaditut säästöt Angela Merkelille lähettämässään avoimessa kirjeessä.

– Euroopan taloudelliset vaatimukset ovat murskanneet Kreikan talouden, johtaneet massatyöttömyyteen, pankkisektorin romahtamiseen ja syventäneet velkakriisiä, ekonomistit kirjoittavat.

Ekonomistit vaativat liittokansleri Merkeliä ja velkojien muodostama troikkaa miettimään viime vuosien epäonnistuneen leikkauspolitiikan uusiksi Kreikan euroeron ja katastrofin välttämiseksi.

– Tällä hetkellä Kreikan hallitusta pyydetään nostamaan ase ohimolleen ja painamaan liipaisinta.

Ekonomistien mukaan Kreikan kohtalo tuhoaisi euroalueen toivon, demokratian ja vaurauden symbolina, ja se saattaisi johtaa merkittäviin taloudellisiin seurauksiin ympäri maailman.

Kirjeessä huomautetaan, että 1950-luvulla sodanjälkeinen Eurooppa nousi jaloilleen sen ansiosta, että erityisesti Saksan kerryttämät velat annettiin anteeksi. Ekonomistien mukaan myös Kreikan talous tarvitsee nyt tilaa toipua: kestämätöntä velkataakkaa on vähennettävä samaan aikaan Kreikan kipeästi tarvitsemien uudistusten toteuttamisen kanssa.

– Historia tulee muistamaan teidät siitä, miten toimitte tällä viikolla. Me luotamme siihen, että otatte rohkean askeleen kohti Kreikkaa, ekonomistit päättävät vetoomuksensa Merkelille.

Kirjeen ovat allekirjoittaneet viime vuonna kansainvälisen läpimurron tehnyt ranskalaisekonomisti Thomas Piketty, Saksan valtiovarainministeriön entinen korkein virkamies Heiner Flassbeck, Oxfordin yliopiston taloustieteen professori Simon Wren-Lewis, Harvardin yliopiston professori Dan Rodrik ja muun muassa YK:n pääsihteerin neuvonantajana toiminut yhdysvaltalainen ekonomisti Jeffrey Sachs.

Kirje julkaistiin eilen yhdysvaltalaisen The Nation –lehden verkkosivuilla (siirryt toiseen palveluun).